Шэч къызытумыхьэн тепщэныгъэ
Шэджэм дэт СпортымкIэ уардэунэм бэрэжьей кIуам щекIуэ- кIащ СССР-м спортымкIэ и мастер, КъБР-м физическэ щэнхабзэмрэ спортымкIэ щIыхь зиIэ и лэжьакIуэ Хъубий Анатолэ бэнэкIэ хуитымкIэ и фэеплъ зэхьэзэхуэ.
Шэджэм муниципальнэ щIыналъэм и щIыпIэ администрацэм и пресс-IуэхущIапIэм и унафэщI КIарэ Элинэ хъыбар къызэрыдигъэщIам-кIэ, зэпеуэм хэтащ Къэбэрдей-Балъкъэрым и бэнакIуэ ныбжьыщIэ 300-м щIигъу. Я хьэлъагъ елъытауэ ахэр щызэхьэзэхуащ категорие 12-м.
Iэтауэ къызэIуаха зэпеуэм, бэна-кIуэ ныбжьыщIэхэм къищынэмыщIауэ, кърихьэлIат щIыпIэ властым, жылагъуэ, спорт зэгухьэныгъэхэм я лIыкIуэхэр, Хъубий Анатолэ и благъэхэмрэ Iыхьлыхэмрэ. Абыхэм псалъэ гуапэкIэ захуэзыгъэза Шэджэм муниципальнэ щIыналъэм самоуправленэмкIэ и Советым и тхьэма-дэ Уэдыжь Хьэсаншрэ тренер цIэрыIуэ Уэлджыр Черменрэ кIэщIу къытеувыIащ зи фэеплъ зэхьэзэхуэр къызэIуах бэнакIуэ телъыджэм и гъащIэ гъуэгуанэмрэ спортым щызыIэригъэхьа ехъулIэныгъэхэмрэ. Хъубий Анатолэ и къуэ Мурат зэпеуэр къызэзыгъэпэщахэмрэ абы кърихьэлIахэмрэ фIыщIэ яхуищIащ.
ИужькIэ щIэзыдза зэхьэзэхуэр гуащIэу екIуэкIащ. НыбжьыщIэхэм Iэзагъ лъагэ къагъэлъэгъуащ икIи къэкIуэну дахэ зэраIэр кърихьэлIахэм наIуэ щащIащ.
Сыхьэт зыбжанэкIэ екIуэкIа зэпе-уэм бжьыпэр щиубыдащ Шэджэм муниципальнэ щIыналъэм и гуп къыхэхам. Абы хэтхэм дыщэ медалу 10, дыжьыну 6, жэзуи апхуэдиз къахьащ. Шэджэмдэсхэм къакIэлъокIуэ Налшык къалэм и бэнакIуэхэр. Прохладнэ щIыналъэм икIахэр ещанэщ.
Фэеплъ зэхьэзэхуэм щытекIуахэмрэ къыщыхэжаныкIахэмрэ щIыхь тхылъхэр, кубокхэр, медалхэр, саугъэтхэр иратащ.
Къаудыгъу Заур.
